
ΧΡΙΣΤΟΣ ΠΕΤΡΙΔΗΣ
Ένας φαντασιακός κόσμος
1958-2013

Μουσείο Μπενάκη - Πειραιώς 138
Διάρκεια: 22 Σεπτεμβρίου έως 13 Νοεμβρίου 2016

Πολλοί ήταν οι άνθρωποι των Τεχνών και οι καλοί φίλοι του πρόωρα χαμένου κύπριου καλλιτέχνη Χρίστου Πετρίδη που παρευρέθηκαν, την Τετάρτη 21 Σεπτεμβρίου 2016, στο κτήριο του Μουσείου Μπενάκη επί της οδού Πειραιώς, στα εγκαίνια της post mortem αναδρομικής έκθεσης  Χρίστος Πετρίδης: ένας φαντασιακός κόσμος: 1958-2013.
Η έκθεση αφηγείται τις προσωπικές αποκλίσεις της έκφρασης του Χρίστου Πετρίδη στη δημιουργία ενός δικού του κόσμου. Μία λυρική διαδρομή στο φαντασιακό, την αμφίσημη ροή, το φως και τη σκιαγράφηση μίας ενστικτώδους και διαισθητικής πράξης. ‘Ένα σχεδόν λαβυρινθώδες πλέγμα πουαντιγισμού με μετα-pop αναφορές, που εκφράζει το στοιχείο του εύληπτου, μερικές φορές ανεξέλεγκτου, καθώς και του τυχαίου, σε ένα περιβάλλον φανταστικό.  Ένα σύνολο δουλειάς, που ενώ ενσωματώνει τον θεατή, εξελίσσεται σε μια προσωπική συμμετοχή και αυθόρμητη αντίληψη της δημιουργίας του καλλιτέχνη, ακόμη και κατά την τελευταία του περίοδο, με τόσο έκδηλο το συναίσθημα του mementomori.  
Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, την έκθεση προλόγισε ο Διευθυντής του Μουσείου Μπενάκη κ. Ολιβιέ Ντεκότ ο οποίος αναφέρθηκε στο προσωπικό εξωστρεφές εικαστικό ιδίωμα και το υπερρεαλιστικό σύμπαν του καλλιτέχνη που παρασύρει το θεατή σε έναν φαντασιακό κόσμο και τη διαχρονικότητα της παιδικής φαντασίας. Παρούσα στην έκθεση ήταν η Ανώτερη Λειτουργός των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας κ. Νάντια Στυλιανού.
Εμφανώς συγκινημένη η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου πρόσθεσε ότι ο αδόκητος θάνατος του Χρίστου Πετρίδη τον Ιούλιο του 2013, έθεσε τέλος σε μια μακρόχρονη δημιουργική πορεία, κυρίως όμως άφησε «μόνους» τους αγαπημένους του ανθρώπους και τους φίλους του. Όπως είπε, η έκθεση αναδρομής στο έργο του αποτελεί έναν ελάχιστο φόρο τιμής σε έναν ξεχωριστό καλλιτέχνη και έναν ακόμα πιο ξεχωριστό άνθρωπο. Αφού ευχαρίστησε την οικογένεια του καλλιτέχνη και τους συλλέκτες κατόχους των έργων του που με την ευγενική τους παραχώρηση κατέστησαν εφικτή την υλοποίηση της έκθεσης, έδωσε το λόγο στον κ. Τάκη Χριστοφίδη, μέλος  της Εταιρείας Φίλων του Κυπριακού Πολιτιστικού Κέντρου «Το Σπίτι της Κύπρου», ο οποίος μίλησε για τη γνωριμία  και τη μακρόχρονη φιλία του με τον Χρίστο Πετρίδη,.
Η έκθεση, την επιμέλεια της οποίας ανέλαβε ο ιστορικός τέχνης Σταύρος Καβαλάρης, οργανώθηκε από το Σπίτι της Κύπρου, σε συνεργασία με το Μουσείο Μπενάκη, και πραγματοποιήθηκε με τη στήριξη της Εταιρείας Φίλων του Κυπριακού Πολιτιστικού Κέντρου «Το Σπίτι της Κύπρου» και των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.
22 Σεπτεμβρίου 2016

ΜΟΝΙΜΟΙ ΧΟΡΗΓΟΙ ΕΠΙΚΟΙΝΩΝΙΑΣ ΜΟΥΣΕΙΟΥ ΜΠΕΝΑΚΗ

HASHTAG έκθεσης: #ChristosPetridisBM
@TheBenakiMuseum  FIND US

ΜΟΥΣΕΙΟ ΜΠΕΝΑΚΗ – ΚΤΗΡΙΟ ΟΔΟΥ ΠΕΡΑΙΩΣ I Πειραιώς 138 & Ανδρονίκου I 210 3453111 I Ωράριο Λειτουργίας: Πέμπτη, Κυριακή: 10.00-18.00, Παρασκευή, Σάββατο: 10.00-22.00, Δευτέρα, Τρίτη, Τετάρτη: Κλειστά
Τιμή εισιτηρίου έκθεσης: € 7 I Τιμή μειωμένου εισιτηρίου: €3,5 (επισκεφθείτε την ιστοσελίδα μας για τις σχετικές λεπτομέρειες http://www.benaki.gr/admission) I Τιμή ενιαίου εισιτηρίου: Έκπτωση 20% επί του συνολικού κόστους των εισιτηρίων όλων των εκθέσεων κατά την ημέρα επίσκεψης.    

